贈宗室德强團練
作者：釋道潜
朝代：宋

paragraphs: 造物賦象質，於余頗能名。
瓊瑶琢其骨，沖和擅其清。
公生華屋貴，好學從妙齡。
才高豈容遏，卓然以文鳴。
厚德滋善養，雍容無暫矜。
區區草茅人，未必真爾能。
家藏三萬軸，插架連屋楹。
牙籤示題目，探賾手不停。
微言固澹泊，嗜好如飴餳。
祖宗開鴻基，累聖致太平。
詵詵既蕃衍，綽綽亦見稱。
裕陵喜人物，教率從典刑。
聯翩試文藝，議論參公卿。
公材實杞梓，落落非杉檉。
願言勤著書，會當補朝廷。
他時樹勳業，彜鼎信可銘。